1979R0357 — DA — 01.01.2007 — 005.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

Ændret ved:

▼B

RÅDETS FORORDNING (EØF) Nr. 357/79

af 5. februar 1979

om statistiske undersøgelser vedrørende vinarealerne

RÅDET FOR DE EUROPÆISKE FÆLLESSKABER HAR —

under henvisning til traktaten om oprettelse af Det europæiske økonomiske Fællesskab, særlig artikel 43,

under henvisning til forslag fra Kommissionen ( 1 ),

under henvisning til udtalelse fra Europa-Parlamentet ( 2 ), og

ud fra følgende betragtninger:

For at Kommissionen kan udføre de opgaver, som er tillagt den ved traktaten og ved fællesskabsbestemmelserne om oprettelsen af en fælles markedsordning for vin, må den råde over nøjagtige og ajourførte oplysninger om produktionskapaciteten på Fællesskabets vinarealer samt om udviklingen på mellemlang sigt vedrørende produktionen og udbudet på markedet;

ved artikel 1 i forordning nr. 24 om gradvis oprettelse af en fælles markedsordning for vin ( 3 ) det fastsat, at medlemsstaterne senest den 31. december 1964 skulle oprette en vinavlsmatrikel, som herefter skal holdes ajour;

efter Kommissionens forordning nr. 26/64/EØF af 28. februar 1964 om supplerende bestemmelser angående vinavlsmatriklens oprettelse, benyttelse og ajourføring ( 4 ), senest ændret ved forordning (EØF) nr. 1456/76 ( 5 ), skal den fuldstændige revision af Fællesskabets vinavlsmatrikel i henhold til artikel 3, stk. 1, finde sted hvert 10. år og første gang i 1979;

en egentlig matrikel medfører omfattende administrativt arbejde med oprettelse, anvendelse og konstant ajourføring af en liste eller et register med oplysninger om grundejerne samt om hver enkelt vinmark med angivelser, som gør det muligt at identificere disse; da egentlige vinavlsmatrikler kun er udarbejdet af enkelte medlemsstater, som i øvrigt kun har kunnet ajourføre dem delvis og uregelmæssigt, og da de undersøgelser vedrørende vinarealerne, som enkelte medlemsstater har gennemført, har forskellige referenceår, giver disse nationale undersøgelser og matrikler ikke mulighed for en præcis, ensartet og samtidig måling af produktionskapaciteten og af udbudet på Fællesskabets vinmarked;

for at kunne vurdere forholdene og udviklingen på Fællesskabets vinmarked bør der hvert 10. år gennemføres statistiske basisundersøgelser i vinavlsbedrifterne vedrørende det samlede vinareal, og mellem basisundersøgelserne foretages relativt små statistiske undersøgelser, som kun omfatter det vinareal, der er beplantet med druesorter til vinfremstilling;

i betragtning af deres begrænsede betydning på Fællesskabets vinmarked bør vinstokke, som dyrkes på friland i medlemsstater, og hvis samlede vinareal er mindre end 500 ha, vinstokke, som dyrkes under glas, samt vinstokke, som kun dækker et ubetydeligt areal, og som helt og holdent er beregnet til vindyrkernes private forbrug, af økonomiske og tekniske årsager holdes uden for undersøgelsen;

det er nødvendigt at råde over detaljerede oplysninger om vinarealets anvendelse til produktion af druer til vinfremstilling, af spisedruer samt af vegetativt vinstokformeringsmateriale, såvel som om vinstokbestanden og vinstokkenes alder; da overskudsproduktion især af bordvin kan føre til store vanskeligheder for vinsektorens økonomi i visse producentlande, skal der gives særskilte oplysninger om det vinareal, der er bestemt til produktion af k.v.b.d. (kvalitetsvine fra bestemte dyrkningsområder) og af bordvin;

for at udviklingen i vinproduktionskapaciteten kan følges op, skal der årligt ved mellemliggende undersøgelser tilvejebringes oplysninger om ændringer i form af rydning, beplantning og ombeplantning på vinarealer, der er beplantet med vinstoksorter med druer til persning;

resultaterne af basisundersøgelserne samt af mellemundersøgelserne skal fremsendes til Kommissionen så hurtigt som muligt;

der skal tages hensyn til de talmæssige oplysninger, der hidrører fra gennemførelsen af sådanne andre fællesskabsbestemmelser, som fastsætter bestemte foranstaltninger med henblik på en sanering af Fællesskabets vinproduktion;

i betragtning af stikprøvemetodernes effektivitet til med rimelig (SIC! rimelige) omkostninger at fremskaffe nøjagtige resultater om omfattende vinarealer bør de pågældende medlemsstater kunne vælge, om de vil gennemføre undersøgelserne ved hjælp af totaltællinger eller ved stikprøver med oplysning om kriterierne for den statistiske pålidelighed;

for at kunne vurdere Fællesskabets vinproduktion er det nødvendigt for hvert år at råde over oplysninger om udbyttet pr. ha og om det gennemsnitlige naturlige alkoholindhold i friske druer, druemost og vinmost; da udbyttet på de forskellige arealer varierer særdeles meget, er det nødvendigt at opdele det vinareal, der er beplantet med vinstoksorter med druer til persning, i klasser efter udbyttet;

det er nødvendigt, at Kommissionen fremlægger beretninger, som gør det muligt for Rådet at tage stilling til, i hvilket omfang de foretagne undersøgelser og afgivne oplysninger vil kunne svare til målsætningerne i denne forordning; Kommissionen kan eventuelt foreslå, at de forskellige undersøgelsesmetoder tilnærmes hinanden;

i forbindelse med gennemførelsen af denne forordning er det vigtigt at sikre et optimalt samarbejde mellem medlemsstaterne og Kommissionen; gennemførelsesbestemmelserne til forordningen fastsættes efter samråd med Den stående landbrugsstatistiske Komité, der er oprettet ved beslutning 72/279/EØF ( 6 );

der bør træffes beslutning om den fremgangsmåde, som Den stående landbrugsstatistiske Komité skal følge;

statistiske undersøgelser gør det lettere at foretage en hensigtsmæssig tilpasning af produktionskapaciteten til efterspørgslen; denne tilpasning kan i betydelig grad begrænse de stadig stigende udgifter ved administrationen af vinmarkedet; det vil derfor være rimeligt, at Fællesskabet deltager i dækningen af de udgifter, som de pågældende medlemsstater skal afholde i forbindelse med den første basisundersøgelse i henhold til denne forordning;

ved indførelsen af det system for undersøgelser, der fastsættes i nærværende forordning, må visse fællesskabsbestemmelser, der gælder inden for vinsektoren, som følge af det anførte ændres —

UDSTEDT FØLGENDE FORORDNING: